पणजीः जानेवारी 2022 ते फेब्रुवारी 2023 ह्या 14 म्हयन्यांच्या काळांत उदकांतल्या खेळां संबंदांत अपघातांनी वाड जाल्या. ह्या वाडिल्ल्या अपघातांनी पाळोळें ह्या दर्यादेग वाठारान वळेरेंत वयली सुवात मेळयल्या, अशें दृश्टी जीवरक्षक दळ संस्थे वरवीं कळयलां.
 आंकडेवारी प्रमाण घडिल्ल्या अपघातांनी 26 ते 35 वर्सां पिरायेंतल्या लोकांचो आस्पाव आसा. बोट रायड, बनाना रायड, पॅराग्लायडींग आनी कायाकींग हे खेळ पर्यटकांक आकर्शीत करतात. ह्या खेळां मदीं घडिल्ल्या अपघातांत 20 तले 17 मनीस पर्यटक आशिल्ल्याचें नोंद जालां.
 बायणा जाल्ल्या अपघातांत 72 वर्सां पिरायेच्या दादल्याक मरण आयिल्लें. ताणें आदीं उदकांतल्या खेळांत वांटो घेतिल्लो, ते उपरांत ताका काळजाचो आताक आयिल्लो, अशें सांगिल्लें.
 अपघातांतले एके घडणुकेंत बनाना रायडाचो आस्पाव आशिल्लो. त्या वेळार रायडा वेळार बोट उदकांत उमथल्ली आनी ताचेर आशिल्लो प्रवाशी उदकांत पडिल्लो. ह्या वेळार ताका बोटीचो धक्को लागून जखमी जाल्ल्याचें नोंद जालां.
 बेताळभाटी दर्यादेगेर दोन अपघात जाल्यात. कांदोळे, आगोंद, हरमल आनी बागा दर्यादेगेर दरेकी एक अपघात जाल्ल्याचें नोंद आसा.
 बेताळभाटी दर्यादेगेर एक 84 वर्सां पिरायेचो जर्मन नागरीक दर्यादेगे वयल्यान चलत वतालो. त्या वेळार पॅराग्लायडींग ऑपरेटरान देंवपाचो यत्न केलो तेन्ना ताका धपको दिलो. क्राफ्टाच्या घुंवपी ब्लेडींत त्या जर्मन नागरिकाचो हात आडकलो. ताका लागून ताच्या कोपराक व्हड मार लागलो. तातूंत ताचीं तीन बोटां गेलीं. अलर्ट दृश्टी जीवरक्षकांनी ताका लागींच्या हॉस्पिटलांत उपचारा खातीर दाखल केलो.
 बेताळभाटी दर्यादेगेर जाल्ले आनीक एके घडणुकेंत एक 27 वर्सां पिरायेची बायल तिच्या पॅरासेलसयत देंवपाचे तयारेंत आसतना अचकीत बिघाड जाल्ल्यान ती जमनीचेर पडली आनी तिका दुखापत जाली. ह्या अपघातांत ते बायलेचो पांय कातरलो आनी फाटीच्या कण्याकूय मार लागलो. ते बायलेचेर प्रथमोचार केले आनी उपरांत तिका दर्यादेगेर आशिल्ल्या दृश्टी मरीन जिपींतल्यान फुडल्या उपचारा खातीर हॉस्पिटलांत दाखल केली. उदकांतल्या खेळांनी जाल्ल्या अपघातांनी जखमी जाल्ल्या आनी संकश्टात सांपडिल्ल्या सगळ्या स्थितींत वेळार मजत मेळची, ते खातीर दृश्टी मरीनाचे जीवरक्षक सदांच यत्न करतात आनी करतले. अपघातांनी खूब खेपे गंभीर दुखापत जाता आनी व्हड प्रमाणांत रगत व्हांवता. त्या वेळार रगत आडावप आनी त्या मनशाक ताकतिकेन लागींच्या हॉस्पिटलांत व्हरप म्हत्वाचें आसता, अशें दृश्टी मरीन ऑपरशन हेड नवीन अवस्थी हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 